Saaremaa Surfiklubi poolt tuli ettepanek teha koos võistlus, või pigem, et kui teil soovi ja meie mõtted ühtivad, siis purjelaudurid võistlevad ja kui lohetajatel soovi saavad ka võistelda. Otsustasime asja ära proovida ja tagant järgi vaadates asi isegi täitsa töötas. Purilauduritele olime igati asjakohaseks augutäiteks ja samas antud raja puhul olid purilaudurid meile kenaks augutäiteks. Rada kujutas endast külg/allatuult slaalomit. Kõigepealt läks rajale üks seltskond purjeid, siis teine seltskond ja siis lohed. Ja nii 6 ringi järjest. Sõidu pikkust ei tea, ei ajaliselt ega pikkuselt, kuid eks ta kusagil max 10 min spurt võis olla. Selle ajaga saab parajalt kaugele stardist ja sellise väheke heitliku ja mitte just väga tugeva tuulega oli starti tagasi krüssamine ka paras töö. Mõned mehed paraku starti ei jõudnudki ja sisuliselt iga sõiduga pudenes keegi konkurentsist.
Esimeses sõidus olin kindlalt Kauri järel teine, eks see esimene sõit oli alguses väheke kompamine ja õppimine, kuid sellega sai asjad selgeks ja edaspidi kulgesid kõik stardid väga sujuvalt. Teises sõidus olin Kauri ja Kristjani järel kolmas ja sellega vaikselt juba leppinud, kuid enne finišit ei tohi alla anda ja tuleb survet peal hoida. Kristjan panigi enne viimast poid rähni ja kaotas laua, jälle Kauri järel teine koht. Kolmandas minu poolt draamat ei olnud ja jälle kindel teine koht Kauri järel. Neljandas nägin, et Kaur tegi viimases pois kala ja tegin terava riskantse kiire pöörde, et võiks isegi ühe sõidu võita, kuid lasin hoopis lohe vette. Õnneks oli vahe järgnevatega piisavalt suur ja sain enne järgmisi teisena lõppu. Viies sõit jälle kindlalt teisena finišis. Kuuendas ehk viimases sõidus läksin eelviimasel sirgel silmad kinni Kauri kiiluvees esikohta püüdma, kuid panin laksu ja suutsin paigutada laua kuidagi enda hargivahele. Keha oli juba päris väsinud ja no ei saanud seda lauda sealt kuidagi kätte, õnneks oli jälle tagaajajatega vahe piisavalt suur ja lõpus järjekordselt teine. Tuleb tunnistada, et sel päeval Kauri 16 ruuduse vastu oma 12-sega ei saanud. Oleks suurem lohe olnud, oleks ehk rohkem konkurentsi pakkunud, kuid mine sa tea, eks neid meretunde on mul ääretult väheks ka jäänud ja Kaur on Kaur 😀
Kokku veetsid lohetajad merel 3,5+h ja mina pisut rohkemgi. Võib õelda, et korralik sõidupäev.
Ja kui keegi leiab Nasvalt ida poole jäävalt rannalt üksiku lohelaua, siis palun anda teada ja saame selle tagastada omanikule.
Sellega esimene etapp tehtud ja jääme ootama järgmist, ehk saab see aasta ikka rohkem võistelda kui eelmine aasta.